**Dôvodová správa**

1. ***Všeobecná časť***

Poslanci za stranu Kotlebovci – Ľudová strana Naše Slovensko Marian Kotleba, Marek Kotleba, Rastislav Schlosár a Peter Krupa predkladajú do Národnej rady Slovenskej republiky návrh zákona, ktorým sa mení a dopĺňa zákon č. 8/2009 Z. z. o cestnej premávke a o zmene a doplnení niektorých zákonov.

Cieľom uvedenej novely zákona je odbremeniť občanov od poplatku za odborný posudok o kontrole originality vozidla a tým súčasne zjednodušiť proces vývozu vozidiel do zahraničia. V súčasnosti je vlastník alebo držiteľ vozidla povinný pri jeho odhlásení do cudziny predložiť odborný posudok o kontrole originality a to aj v prípade nových aj jazdených vozidiel, čo proces odhlásenia komplikuje a značne predlžuje. Spôsobuje to značné problémy aj predajcom vozidiel, keďže sa kontrola originality nevykonáva na počkanie. Máme za to, že kontrola originality pri vývoze nového vozidla je zbytočná, keďže nové vozidlo nemôže byť upravené žiadnym spôsobom. V prípade starších vozidiel kontrola originality taktiež značne komplikuje proces odpredaja vozidla, keďže kupujúci zo zahraničia nemôže po kúpe vozidla s novým vozidlom odísť do zahraničia, ale čaká ho zdržanie v podobe kontroly originality.

Návrh zákona má pozitívny vplyv na podnikateľské prostredie a sociálne vplyvy. Návrh zákona má neutrálny vplyv na ostatné posudzované oblasti.. Predmetný návrh je v súlade s Ústavou SR.

1. ***Osobitná časť***

**Čl. I**

K bodu 1

Odstraňuje sa povinnosť držiteľa vozidla pri odhlásení vozidla do cudziny predložiť odborný posudok o kontrole originality.

K bodu 2

Legislatívno-technická zmena nadväzujúca na bod 1. Vypúšťajú sa slová, ktoré stratili opodstatnenie.

K bodu 3

 Odstraňuje sa povinnosť držiteľa vozidla pri odhlásení vozidla do cudziny prostredníctvom elektronickej služby zavedenej na tento účel predložiť odborný posudok o kontrole originality.

K bodu 4

Legislatívno-technická zmena nadväzujúca na bod 3. Vypúšťa sa bod, ktorý stratil opodstatnenie.

**Čl. II**

Navrhuje sa účinnosť zákona 1. januára 2022.